钦定古今图书集成/明伦汇编/闺媛典/第025卷 > 李宗长侧室陈氏
## 钦定古今图书集成/明伦汇编/闺媛典/第025卷 > 李宗长侧室陈氏

按《广东通志》：陈氏，新会李宗长侧室也。宗长生男女
四人，而陈氏无出。宗长夫妇既卒，值元季乱，陈乃收
世系契券，携子女佣于乡，以餬其口。明初稍复业，数
十百租皆陈掌之，无所失。其女请奁田，笑曰：“汝先人
无遗命，妾敢自擅耶？”每宴集，辄出主客，客辞以太贬，
曰：“吾岂有坐次于堂上也？”其子与人博，陈屡痛哭临
之，博徒为之动，告其子曰：“与汝共博戏，如汝母何？”子
亦感悟。病将死，嘱曰：“敛我布，毋绮纨；奠我庑下，毋于
正寝，瘗我老孺人墓侧，毋高我，封于我足矣。”呜呼！谨
名分，辨上下，《春秋》之法也。小人之所以侵君子，妾妇
之所以制其夫者，冠履倒置，上下之分亡也。陈氏岂
知书者哉？可以风世矣。